text: Pas på våde veje - landevej spærret
  26 december 2015 kl. 12.51
  Våde og oversvømmede veje skaber glatte problemer for trafikanterne på de syd- og sønderjyske veje. Flensborg Landevej spærret indtil søndag morgen.
  I Tinglev er der indenfor det seneste døgn faldet 48 mm regn, hvis man kan stole på borgervejret på DMIs hjemmeside. Den megen regn skaber problemer for blandt andet trafikken i området.
  Flensborg Landevej er spærret i begge retninger midt imellem Tønder og Bov på grund af vand på vejen. Da der er risiko for aquaplaning, har politiet valgt at spærre vejen. Der har hele lørdagen været arbejdet på at få vandet væk fra kørebanen, og seneste melding fra politiet er, at vejen vil være spærret indtil søndag morgen:
  Flensborg Landevej forventes spærret mellem Lydersholmvej og Bylderup Bov indtil søndag morgen p.g.a. vand. Find alternativ rute. #politidk
  Også ved frakørslen til Christiansfeld på den sønderjyske motorvej er der problemer. Når man kommer fra nord og skal af mod Christiansfeld, rådes man til at nedsætte hastigheden, fordi der ligger meget vand på kørebanen. Frakørslen er dog ikke spærret.
  Flensborg Landevej (hovedvejen mellem Tønder og Tinglev)  spærret pga. vand mellem Lydersholmvej og Bylderup Bov. Vagtchefen. #politidk
  
  